Diari Oficial de la Generalitat Valenciana


Sumari del DOGV 9802, del 05-03-2024 (2024/1730)

RESOLUCIÓ de 2 de febrer de 2024, del Servici de Relacions Laborals i Gestió de Programes, per la qual es disposen el registre i la publicació del text del III Conveni col·lectiu de residències per a persones amb problemes de salut mental, la titularitat i la gestió de les quals es duguen a terme de manera privada.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9802

Data del DOGV
:   05-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1730


Data del document
:   02-02-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * conveni col·lectiu

RESOLUCIÓ de 2 de febrer de 2024, del Servici de Relacions Laborals i Gestió de Programes, per la qual es disposen el registre i la publicació del text del III Conveni col·lectiu de residències per a persones amb problemes de salut mental, la titularitat i la gestió de les quals es duguen a terme de manera privada. [2024/1730]  
Vist el text del III Conveni col·lectiu de residències per a persones amb problemes de salut mental, la titularitat i la gestió de les quals es duga a terme de manera privada, codi 55936048216023, subscrit per la comissió negociadora, que està integrada, d'una part, per l'Associació Empresarial Valenciana de Servicis a la Dependència, i, d'una altra, per la part social, i de conformitat amb el que es disposa en l'article 90, apartats 2 i 3, de l'Estatut dels Treballadors (aprovat pel Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors); en l'article 2.1.a) del Reial decret 713/2010, de 28 de maig, sobre registre i depòsit de convenis i acords col·lectius de treball, i en l'article 3 de l'Orde 37/2010, de 24 de setembre, de la Conselleria d'Economia, Hisenda i Ocupació, per la qual es crea el Registre de la Comunitat Valenciana de convenis i acords col·lectius de treball, este Servici de Relacions Laborals i Gestió de Programes, d'acord amb el que s'establix en l'article 51.1 de l'Estatut d'Autonomia de la Comunitat Valenciana, en l'article 17 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resol:  
  
Primer  
Ordenar-ne la inscripció en el Registre de la Comunitat Valenciana de convenis i acords col·lectius de treball, amb notificació a la comissió negociadora, i el depòsit del text del conveni.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 2 de febrer de 2024.- La cap del Servici de Relacions Laborals i Gestió de Programes: Aurora Valero Alcaraz.  
  
  
III Conveni col·lectiu de residències per a persones   
amb problemes de salut mental, la titularitat i la gestió   
de les quals es duguen a terme de manera privada  
  
PREÀMBUL  
  
El present conveni col·lectiu és continuació del II Conveni col·lectiu de centres específics de malalts mentals crònics, la titularitat i la gestió dels quals es duga a terme de manera privada (codi conveni núm. 99169869250920), i s'adapta a les modificacions sectorials operades pel Decret 27/2023, de 10 de març, del Consell, pel qual es regulen la tipologia i el funcionament dels centres, els servicis i els programes de servicis socials, i la seua ordenació dins de l'estructura funcional, territorial i competencial del Sistema Públic de Servicis Socials (DOGV 9559, 22.03.2023). Entre altres qüestions, el Decret 27/2023 establix l'equivalència entre els anteriors centres específics per a malalts mentals crònics (CEMM) i els centres d'atenció residencial per a persones en situació de dependència (CARD) i les actuals residències per a persones amb problemes de salut mental (RPPSM), raó per la qual també s'adapta el títol del present text.  
  
  
CAPÍTOL I  
  
Article 1. Àmbit funcional i territorial  
El present conveni col·lectiu serà aplicable en les empreses i els establiments que exercisquen la seua activitat com a residències per a persones amb problemes de salut mental (RPPSM), o qualsevol altra denominació que la Generalitat Valenciana puga utilitzar en el futur, la titularitat i la gestió dels quals es duga a terme de manera privada, així com als centres residencials de caràcter convivencial vinculats a aquelles.  
Este conveni estendrà el seu àmbit d'aplicació a tot el territori de la Comunitat Valenciana.  
Podran adherir-se al present conveni totes les empreses i les seues persones treballadores incloses en l'anterior àmbit funcional i territorial.  
  
Article 2. Àmbit personal  
El present conveni afectarà tot el personal que en règim de contracte de treball presta servicis en empreses incloses en l'article 1.  
  
En queda expressament exclòs el personal que preste servicis en RPPSM, centres i/o servicis dependents i/o concertats amb l'Administració pública valenciana.  
  
Article 3. Vigència i duració  
El present conveni col·lectiu entrarà en vigor l'1 de gener de 2022 i tindrà vigència fins al 31 de desembre de 2025, amb independència de la data en què es firme o del dia en què es publique en el Diari Oficial de la Generalitat Valenciana.  
  
Article 4. Denúncia i pròrroga  
La denúncia del conveni, que podrà presentar-la indistintament qualsevol de les parts firmants, es produirà de conformitat amb el que establix l'Estatut dels Treballadors i dins dels dos últims mesos de vigència.  
Perquè la denúncia tinga efecte haurà de fer-se mitjançant una comunicació escrita a l'altra part, comunicació que haurà de registrar-se en la conselleria competent amb una antelació d'almenys 30 dies del venciment d'este.  
En cas que no es produïsca la denúncia esmentada, s'entendrà que el conveni es prorroga automàticament d'any en any.  
  
Article 5. Vinculació a la totalitat  
Les condicions pactades formen un tot orgànic i indivisible, i, a l'efecte de la seua aplicació pràctica, es consideraran globalment en còmput anual.  
En el cas que la jurisdicció laboral, a instàncies de l'autoritat laboral o de qualsevol de les persones afectades, anul·le algun dels pactes del present conveni col·lectiu, quedarà sense efecte la part afectada, i les parts hauran de renegociar-ne el contingut.  
  
  
Article 6. Compensació i absorció  
Operarà la compensació i l'absorció quan les retribucions totals abonades, en conjunt i en còmput anual, siguen més favorables per a les persones treballadores que les fixades en el present conveni.  
  
  
CAPÍTOL II  
  
Article 7. Organització del treball  
La disciplina i l'organització del treball és facultat específica de la persona empresària titular del centre i s'ajustaran al que preveu l'Estatut dels Treballadors i altres disposicions aplicables.  
  
  
CAPÍTOL III  
  
Article 8. Contractació  
A fi de dotar el sector amb un model de relacions laborals estable, que beneficie tant les empreses com el personal laboral, que elimine les desigualtats que s'hagen pogut establir o es pretenguen establir en l'accés a l'ocupació i les condicions de treball respecte de les dones, els i les jóvens, els i les immigrants, les persones amb discapacitats i per als qui tenen treball temporal o a temps parcial, que contribuïsca a la competitivitat de les empreses, a la millora de l'ocupació i a la reducció de la temporalitat i la rotació d'esta i amb la finalitat d'aconseguir que l'atenció a les persones usuàries siga de la major qualitat i més qualificada possible, es determinen els criteris següents sobre modalitats de contractació, i serà prioritària la contractació indefinida.  
D'acord amb el que disposa l'article 15.6 de l'Estatut dels Treballadors, les persones treballadores amb contractes temporals i de duració determinada tindran els mateixos drets que les persones treballadores amb contractes de duració indefinida, sense perjuí de les particularitats específiques de cada una de les modalitats contractuals en matèria d'extinció del contracte i d'aquelles previstes expressament en la llei en relació amb els contractes formatius.  
1. Contracte indefinit  
És el que es concerta sense establir límits de temps en la prestació de servicis. Adquirirà la condició de personal indefinit, qualsevol que haja sigut la modalitat de la seua contractació, el personal que no haja sigut donat d'alta en la Seguretat Social, una vegada transcorregut un termini igual al fixat legalment per al període de prova i el personal amb contracte temporal subscrit en frau de llei.  
2. Contracte per circumstàncies de la producció  
És el que es concerta per a atendre les eventualitats previstes en l'article 15.2 de l'Estatut dels Treballadors.  
2.1. Quan este contracte obeïsca a l'increment ocasional i imprevisible de l'activitat o a les oscil·lacions que, fins i tot tractant-se de l'activitat normal de l'empresa, generen un desajustament temporal entre l'ocupació estable disponible i el que es requerix, podrà tindre una duració màxima de dotze mesos, dins d'un període de díhuit mesos, comptats a partir del moment en què es produïsquen estes causes. Si se subscriu per un període inferior a la duració màxima permesa, podrà prorrogar-se una sola vegada, sense que la duració total supere la duració màxima.  
Esta modalitat de contractació es podrà utilitzar en qualsevol lloc de treball i, entre altres casos, quan es donen les circumstàncies següents:  
  
a) Quan transitòriament augmente el grau mitjà de dependència del conjunt de les persones ateses, utilitzant qualsevol de les escales de valoració reconeguda per la corresponent administració pública.  
  
b) Quan l'ocupació del centre siga:  
Del 45 % de la seua capacitat màxima autoritzada a la finalització del segon any d'activitat.  
Del 60 % de la seua capacitat màxima autoritzada a la finalització del tercer any d'activitat.  
Del 70 % de la seua capacitat màxima autoritzada a la finalització del quart any d'activitat.  
En relació amb les places ocupades que excedisquen el percentatge esmentat, s'aplicarà l'escala següent:  
D'1 a 3 places, 1 contracte. De 4 a 6 places, 2 contractes. De 7 a 9 places, 3 contractes. De 10 a 12 places, 4 contractes.  
Se seguirà esta progressió fins a la totalitat de les places ocupades.  
S'establix que cada 3 places que siguen desocupades es puga rescindir el contracte a un treballador o treballadora contractat per esta modalitat. El personal que resulte afectat per esta mesura conformarà una borsa d'ocupació fins a la reincorporació de la totalitat del personal cessat.  
c) Vacacions anuals  
2.2. Este contracte també podrà utilitzar-se per a atendre situacions ocasionals i previsibles fins a un màxim de noranta dies en l'any natural. D'estos, podran ser continuats un màxim de seixanta dies.  
3. Contracte de substitució.  
Es regularà pel que establix l'article 15.3 de l'Estatut dels Treballadors, desplegat pel Reial decret 2720/1998, de 18 de desembre.  
  
4. Contracte de formació en alternança.  
Es regularà pel que establix l'article 11.2 de l'Estatut dels Treballadors, desplegat pel Reial decret 1529/2012, de 8 de novembre.  
  
5. Contracte formatiu per a l'obtenció de la pràctica professional.  
Es regularà pel que establix l'article 11.3 de l'Estatut dels Treballadors, desplegat pel Reial decret 488/1998, de 27 de març, i tindrà una duració d'un any.  
6. Contracte a temps parcial.  
Es regularà pel que establix l'article 12 de l'Estatut dels Treballadors.  
A l'efecte de l'article 12.4.b de l'Estatut dels Treballadors, es considerarà interrupció la que tinga una duració superior a quinze minuts.  
El nombre d'hores complementàries pactades no podrà excedir el seixanta per cent de les hores de treball objecte del contracte.  
7. Contracte de relleu.  
Es regularà pel que establix l'article 12.6 i 7 de l'Estatut dels Treballadors.  
8. Estabilitat en el treball.  
Amb l'objectiu de fomentar la contractació indefinida i de dotar de més estabilitat els contractes vigents, s'acorda que totes les empreses afectades pel present conveni hauran de tindre un 55 % de personal amb contractes indefinits a la terminació del segon any de vigència, un 60 % a la terminació del tercer any de vigència i un 70 % a la finalització del quart any de vigència.  
En conseqüència, els percentatges màxims de contractació temporal, en qualsevol de les modalitats previstes en el present conveni, seran els que resulten de restar al 100 % de la plantilla els compromisos de contractació indefinida establits en el paràgraf anterior, amb l'excepció dels contractes de substitució, formació en alternança, formatiu per a l'obtenció de la pràctica professional i de relleu.  
Per a l'aplicació dels compromisos adquirits sobre l'ocupació estable, les empreses podran accedir als programes de les administracions públiques que fomenten la transformació de contractes temporals en indefinits.  
Per a donar efectivitat al compliment dels percentatges acordats en este apartat, les empreses que no els complisquen transformaran els contractes temporals necessaris en indefinits fins a completar el percentatge acordat, per orde de més antiguitat, excloent-ne els contractes interins per a substitució de personal.  
Per a calcular els percentatges acordats en este apartat, es prendrà com a referència el nombre de llocs de treball ocupats de manera contínua l'any immediatament anterior.  
Els percentatges de contractació que preveu este article hauran de complir-se en l'àmbit del centre de treball i de l'empresa a escala provincial.  
S'establix una moratòria de vint-i-quatre mesos per als centres o els servicis de nova obertura des del moment de l'inici de l'activitat.  
  
  
Article 9. Jubilació amb 68 anys  
Davant del tipus de treball que es realitza en el sector, que suposa cuidar persones dependents i molt dependents, no sembla raonable entendre que este puguen realitzar-lo convenientment persones de 68 anys o més.  
En conseqüència, i com a mesura d'impuls del relleu generacional en el sector, s'establix la jubilació forçosa per al personal, independentment del grup professional al qual pertanga, amb una edat igual o superior a 68 anys sempre que es complisquen els requisits que preveu la disposició addicional desena.1 de l'Estatut dels Treballadors.  
  
  
Article 10. Període de prova  
El personal de nou ingrés quedarà sotmés al període de prova que s'establix a continuació per al seu grup professional:  
Grup A: sis mesos  
Grup B: quatre mesos  
Grup C: trenta dies efectivament treballats  
Grup D: vint dies efectivament treballats  
El període de prova no podrà excedir un terç de la duració del contracte en els casos del contracte formatiu per a l'obtenció de la pràctica professional i en els contractes temporals de duració determinada de l'article 15 de l'Estatut dels Treballadors.  
No podrà establir-se un període de prova en el contracte de formació en alternança.  
El període de prova haurà de pactar-se per escrit, i les parts contractants, durant la vigència d'este, podran resoldre de manera unilateral i lliurement la relació laboral sense necessitat de preavís i sense dret a cap indemnització.  
  
Article 11. Cessaments en l'empresa  
La persona treballadora que desitge cessar voluntàriament en el servici al centre haurà de notificar-li-ho per escrit, i rebre acusament d'esta petició almenys amb l'antelació següent a la data de la seua baixa definitiva:  
Grup A: tres mesos  
Grup B: dos mesos  
Grup C: un mes  
Grup D: quinze dies  
L'incompliment de la persona treballadora de l'obligació de preavisar amb l'antelació indicada donarà dret al centre a descomptar de la liquidació l'equivalent diari del seu salari per cada dia que falte en el preavís reglamentari fixat anteriorment.  
  
  
CAPÍTOL IV  
  
Article 12. Jornada de treball  
S'establix una jornada anual de 1.784 hores de treball efectiu.  
Les empreses podran establir un sistema de control d'assistència sense que el temps reflectit en el registre d'assistència signifique, per si sol, hores efectives de treball. A estos efectes, es permet usar sistemes de control d'assistència que impliquen el tractament de dades biomètriques sempre que se'n garantisca la pseudonimització.  
  
Article 13. Descans setmanal  
Les persones treballadores tindran dret a un descans mínim setmanal d'un dia i mig sense interrupció, 36 hores.  
Amb independència del que s'ha establit anteriorment, es respectarà qualsevol fórmula que s'haja pactat o es pacte entre l'empresa i la representació de les persones treballadores, atenent el que regula el Reial decret 1561/1995, ja que es tracta d'un sector d'activitat i treballadors específics.  
  
Article 14. Vacacions anuals  
El període de vacacions anuals retribuïdes, no substituïble per compensació econòmica, serà de 30 dies naturals.  
  
  
CAPÍTOL V  
  
Article 15. Estructura retributiva  
a) Salari base: és la part de la retribució del personal fixada per unitat de temps i en funció del seu grup i categoria professional, amb independència de la remuneració que corresponga per lloc de treball específic o qualsevol altra circumstància. En cas de treball a temps parcial, es percebrà en proporció a la jornada contractada.  
b) Gratificacions extraordinàries: s'abonaran dos pagues extraordinàries, amb meritació semestral, equivalents a una mensualitat de salari base, la primera amb meritació de l'1 de gener al 30 de juny i abonament durant el mes de juny, i la segona amb meritació de l'1 de juliol al 31 de desembre i abonament abans del dia 24 de desembre. Per acord entre empresa i representació de les persones treballadores, es podrà prorratejar el pagament de les pagues extraordinàries mensualment.  
c) Plus d'assistència: consistent en la retribució mensual, i la seua la quantia serà la que recull l'annex I, incloent-hi vacacions, per a tot el personal. El plus d'assistència patirà una minoració del 25 % del seu import mensual en cas d'inassistència al lloc de treball d'un dia al mes, d'un 50 % en el cas d'inassistència al lloc de treball de dos dies al mes i d'un 100 % en el cas d'inassistència al lloc de treball de tres o més dies al mes. Estes minoracions no tindran efecte en els casos en què la inassistència al lloc de treball siga per causes degudes a incapacitat temporal derivada de malaltia greu o que comporte internament hospitalari, accident laboral o malaltia professional, naixement, risc durant l'embaràs, risc durant la lactància natural o la concessió d'algun dels permisos reglats per la legislació i el present conveni. En cas de treball a temps parcial, es percebrà en proporció a la jornada contractada.  
  
d) Plus de nocturnitat: el treball desenvolupat en el període comprés entre les 22 hores i les 6 hores tindrà la consideració de treball nocturn.  
  
Este treball tindrà una retribució específica, segons l'annex I, llevat que la categoria professional que es tinga implique, per a realitzar les seues funcions, específicament treball nocturn.  
L'esmentat plus de nocturnitat es percebrà per cada nit efectivament treballada.  
  
Article 16. Hores extraordinàries  
Tindran la consideració d'hores extraordinàries aquelles que, considerades en conjunt anual, excedisquen la jornada pactada en el present conveni.  
La realització d'estes hores extraordinàries serà per a situacions excepcionals i s'argumentarà a la representació del personal.  
Les hores extraordinàries s'abonaran al 150 % sobre el valor del salari/hora ordinària si es realitzen en horari diürn i al 200 % si es realitzen en descans setmanal o en dia festiu.  
  
Article 17. Dies festius  
Els 14 dies festius abonables no recuperables de cada any natural, sempre que la persona treballadora els treballe i de comú acord amb l'empresa, podran compensar-se d'una de les maneres següents:  
a) Com a descans d'acord entre les parts, es gaudirà un dia de descans per cada festiu treballat més un descans addicional de 0,25 dies.  
  
Esta compensació suposarà que, en el cas que el festiu s'haja realitzat dins de les 1.784 hores, que suposen la jornada màxima segons el present conveni, la compensació es durà a terme restant la compensació esmentada anteriorment a la jornada màxima.  
A tall d'exemple, si es treballa un festiu huit hores i este festiu està inclòs inicialment dins de les 1.784 hores anuals, la persona treballadora haurà de veure reduïda la seua jornada màxima en un 25 % d'eixes huit hores, és a dir, en dos hores en l'exemple exposat. En conseqüència, la jornada màxima anual de la persona treballadora serà de 1.782 hores.  
  
b) Percebent un plus segons l'annex I.  
c) Es respectarà qualsevol pacte anterior en el qual hi haja una reducció de jornada compensatòria a estos dies, sempre que es complisca l'equivalència anterior.  
  
Article 18. Taules salarials  
S'acorda per als anys 2022, 2023, 2024 i 2025 aplicar les taules salarials que s'adjunten com a annex I.  
Es garantix, en tot cas, la percepció del salari mínim interprofessional vigent en cada moment, per a totes les categories professionals.  
  
  
Article 19. Clàusula de desvinculació  
Les empreses que acrediten que el compliment de les condicions econòmiques establides en el present conveni les portaria inevitablement al tancament definitiu de l'empresa, podran quedar exemptes del compliment d'estes, si bé quedarien obligades a incrementar les retribucions del seu personal en el percentatge que la comissió paritària determine per a cada cas.  
A este efecte de poder acollir-se a l'exempció establida en el punt anterior, serà necessari que les empreses ho sol·liciten i acrediten davant de la comissió paritària, de manera fefaent, en el termini d'un mes des de la publicació del conveni, que l'aplicació de les condicions econòmiques establides en el mateix les abocaria al tancament definitiu de la seua activitat. Només en el cas que la comissió paritària estimara que el compliment d'estes condicions econòmiques fora la causa directa del tancament de l'empresa, estes podran deixar d'aplicar-les.  
A l'efecte de constatar la impossibilitat d'aplicar les condicions econòmiques establides en el present conveni, les empreses hauran d'aportar a la comissió paritària tota la documentació que els requerisca esta per a conéixer la situació econòmica real d'estes que, com a mínim, seran els comptes anuals depositats en el Registre Mercantil corresponents als tres últims anys. En el cas de no aportar la documentació que es requerisca, la comissió paritària no autoritzaria les empreses sol·licitants a quedar exemptes de complir les condicions econòmiques pactades en el present conveni.  
La comissió paritària prendrà els seus acords quant al que regula el present article per unanimitat i tindrà la facultat, en cas que ho considere necessari, de recaptar informes pericials a l'efecte de prendre la decisió que corresponga.  
A partir de la sol·licitud de les empreses afectades, s'establix un període màxim de tres mesos per a la resolució.  
Les persones membres de la comissió paritària fixaran la duració de l'aplicació d'esta clàusula de desvinculació a les empreses que n'hagen sol·licitat l'aplicació. Així mateix, recaptaran informació de la marxa de l'aplicació d'esta clàusula durant el període de vigència d'este conveni.  
  
  
CAPÍTOL VI  
  
Article 20. Permisos retribuïts  
La persona treballadora, amb un avís previ escrit i justificat, podrà absentar-se del treball amb dret a remuneració, per algun dels motius i pel temps següent:  
a) Quinze dies naturals en cas de matrimoni o registre de parella de fet.  
b) Cinc dies naturals per accident o malaltia greus, hospitalització o intervenció quirúrgica sense hospitalització que requerisca repòs domiciliari del o la cònjuge, la parella de fet o parents fins al segon grau per consanguinitat o afinitat, incloent-hi el o la familiar consanguini de la parella de fet, així com de qualsevol altra persona diferent de les anteriors, que convisca amb la persona treballadora en el mateix domicili i que requerisca l'atenció efectiva d'aquella.  
c) Dos dies naturals per la defunció del o la cònjuge, la parella de fet o parents fins al segon grau de consanguinitat o afinitat. Quan amb este motiu la persona treballadora necessite fer un desplaçament a este efecte, el termini s'ampliarà en dos dies naturals. S'entendrà que hi ha desplaçament quan la persona treballadora haja de desplaçar-se a més de 50 quilòmetres de la residència habitual.  
d) Un dia per trasllat del domicili habitual. Haurà de preavisar amb una antelació mínima de deu dies.  
e) Pel temps indispensable, per a complir un deure inexcusable de caràcter públic i personal, incloent-hi l'exercici del sufragi actiu. Quan conste en una norma legal o convencional un període determinat caldrà ajustar-se al que esta dispose quant a la duració de l'absència i la compensació econòmica. Quan el compliment del deure referit abans supose la impossibilitat de prestar el treball degut en més del vint per cent de les hores laborables en un període de tres mesos, l'empresa podrà passar la persona treballadora afectada a la situació d'excedència regulada en l'article 46.1 de l'Estatut dels Treballadors. En el cas que la persona treballadora, per compliment del deure o acompliment del càrrec, perceba una indemnització, se'n descomptarà l'import del salari a què tinga dret en l'empresa.  
  
f) Pel temps indispensable per a assistir a exàmens quan curse amb regularitat estudis per a l'obtenció d'un títol acadèmic o professional, tenint en compte que, d'estos permisos, únicament seran retribuïts els corresponents a exàmens eliminatoris.  
g) Per a realitzar funcions sindicals o de representació del personal en els termes establits legalment i en el capítol VIII d'este conveni.  
  
h) Pel temps indispensable per a realitzar exàmens prenatals i tècniques de preparació al part i, en els casos d'adopció, guarda amb finalitats d'adopció o acolliment, per a l'assistència a les preceptives sessions d'informació i preparació i per a realitzar els preceptius informes psicològics i socials previs a la declaració d'idoneïtat, sempre, en tots els casos, que hagen de tindre lloc dins de la jornada de treball.  
  
i) Formació. La formació i la capacitació del treballador/a s'impartirà dins o fora de la jornada laboral.  
En el cas que la jornada o jornades de formació coincidisquen fora de la jornada de treball, estes seran compensades per les empreses en un 50 %, en salari hores o descans.  
j) Les persones treballadores gaudiran d'un dia de lliure disposició per any, que haurà de gaudir-se de dilluns a divendres, excepte festius.  
Se sol·licitarà la seua disposició amb 7 dies d'antelació a la data de gaudi, i ho concedirà l'empresa, llevat que per raons organitzatives justificades no es puga concedir el dia lliure en la data sol·licitada.  
  
  
Article 21. Drets de conciliació per motius familiars  
1. En els supòsits de naixement, adopció, guarda amb finalitats d'adopció o acolliment, d'acord amb l'article 45.1.d de l'Estatut dels Treballadors, les persones treballadores tindran dret a una hora d'absència del treball, que podran dividir en dos fraccions, per a l'atenció del o la bebé lactant fins que complisca dotze mesos. La duració del permís es pot incrementar proporcionalment en els casos de naixement, adopció, guarda amb finalitats d'adopció o acolliment múltiples.  
  
Qui exercisca este dret, per la seua voluntat, podrà substituir-lo per una reducció de la seua jornada en una hora amb la mateixa finalitat o acumular-lo en jornades completes.  
La reducció de jornada que preveu este apartat constituïx un dret individual de les persones treballadores sense que puga transferir-se'n l'exercici a l'altra persona progenitora, adoptant, guardador o acollidor. No obstant això, si dos persones treballadores de la mateixa empresa exercixen este dret pel mateix subjecte causant, la direcció empresarial en podrà limitar l'exercici simultani per raons justificades de funcionament de l'empresa, que haurà de comunicar per escrit.  
2. Les persones treballadores tindran dret a absentar-se del treball durant una hora en el cas de naixement prematur de fill o filla, o si, per qualsevol causa, han d'estar hospitalitzats a continuació del part. Així mateix, tindran dret a reduir la seua jornada de treball fins a un màxim de dos hores, amb la disminució proporcional del salari.  
  
3. Qui, per raons de guarda legal, cuide directament algun menor de dotze anys o una persona amb discapacitat que no exercisca una activitat retribuïda, tindrà dret a una reducció de la jornada de treball diària, amb la disminució proporcional del salari entre, com a mínim, un octau i un màxim de la mitat de la duració d'esta.  
  
Tindrà el mateix dret qui requerisca encarregar-se de l'atenció directa d'un o una familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix/a i que no exercisca activitat retribuïda.  
La persona progenitora, guardadora amb finalitats d'adopció o acollidora permanent tindrà dret a una reducció de la jornada de treball, amb la disminució proporcional del salari de, almenys, la mitat de la duració d'aquella, per a l'atenció, durant l'hospitalització i el tractament continuat, de la persona menor a càrrec seu afectada per càncer (tumors malignes, melanomes i carcinomes), o per qualsevol altra malaltia greu que implique un ingrés hospitalari de llarga duració i requerisca la necessitat d'atenció directa, contínua i permanent, acreditat per l'informe del servici públic de salut o l'òrgan administratiu sanitari de la comunitat autònoma corresponent i, com a màxim, fins que el fill o filla o la persona que haja sigut objecte d'acolliment permanent o de guarda amb finalitats d'adopció complisca vint-i-tres anys. En conseqüència, el mer fet de complir díhuit anys el fill o filla o la persona menor subjecta a acolliment permanent o a guarda amb finalitats d'adopció no serà causa d'extinció de la reducció de la jornada, si es manté la necessitat d'atenció directa, contínua i permanent. Per conveni col·lectiu, es podran establir les condicions i els supòsits en què esta reducció de jornada es podrà acumular en jornades completes.  
  
En els supòsits de separació o divorci el dret es reconeixerà a la persona progenitora, guardadora o acollidora amb qui convisca la persona malalta.  
Quan la persona malalta que es trobe en el supòsit previst en el paràgraf tercer d'este apartat contraga matrimoni o constituïsca una parella de fet, tindrà dret a la reducció de jornada qui siga el seu cònjuge o parella de fet, sempre que acredite les condicions per a ser-ne beneficiari/-ària.  
Les reduccions de jornada previstes en este apartat constituïxen un dret individual de les persones treballadores, hòmens o dones. No obstant això, si dos o més persones treballadores de la mateixa empresa generen este dret pel mateix subjecte causant, l'empresari/ària podrà limitar el seu exercici simultani per raons justificades de funcionament de l'empresa.  
4. La concreció horària i la determinació dels drets previstos en este article correspondran a la persona treballadora dins de la seua jornada ordinària. La persona treballadora, excepte força major, haurà de preavisar la persona empresària amb una antelació de quinze dies, i precisar la data en què iniciarà i finalitzarà el dret corresponent. Així mateix, la persona treballadora haurà de preavisar la persona empresària amb quinze dies d'antelació a la data en què es reincorporarà a la seua jornada ordinària.  
Les discrepàncies sorgides entre empresari/ària i treballador/a sobre la concreció horària i l'aplicació del present article es resoldran seguint el procediment previst legalment per a això.  
  
Article 22. Excedències voluntàries  
El personal fix que acredite almenys un any d'antiguitat en l'empresa podrà sol·licitar una excedència voluntària per un termini mínim de quatre mesos i no superior a cinc anys.  
Este dret sol podrà exercitar-lo una altra vegada per la mateixa persona treballadora si han transcorregut quatre anys des del final de l'excedència anterior o la data de reincorporació de l'anterior.  
L'excedència s'entendrà concedida sense dret a cap retribució i este període no computarà a l'efecte d'antiguitat.  
Esta excedència se sol·licitarà sempre per escrit amb una antelació de, almenys, el termini de preavís que preveu l'article 11 d'este conveni, corresponent al grup professional de la persona treballadora, si no és per casos demostrables de necessitat urgent, i haurà de rebre contestació, així mateix, escrita per part de l'empresa en el termini de cinc dies.  
  
Abans que finalitze esta i amb una antelació d'almenys un mes abans de la finalització, haurà de sol·licitar l'ingrés per escrit. L'incompliment d'este requisit s'assimilarà a una baixa voluntària.  
El personal en situació d'excedència voluntària tindrà únicament un dret preferencial a l'ingrés en la seua categoria o similar si, després de la seua sol·licitud de reingrés, hi ha alguna vacant en esta.  
En cas contrari, es trobarà en situació de dret expectant.  
Si en finalitzar esta o durant la seua vigència desitja incorporar-se al treball i no hi ha vacants en la seua categoria i sí en una inferior i desitja incorporar-se a esta, podrà fer-ho amb les condicions d'esta nova categoria, per a poder accedir a la seua en el moment que es produïsca la primera possibilitat.  
En cap cas, excepte autorització expressa sobre esta qüestió, podrà sol·licitar excedència per a incorporar-se a prestar servicis en entitats, públiques o privades, que desenvolupen alguna activitat econòmica classificada en les divisions actuals 87 i 88 de la CNAE-2009. El seu incompliment suposarà la vulneració del deure de no concurrència establit en l'Estatut dels Treballadors.  
  
Article 23. Excedència forçosa  
L'excedència forçosa donarà dret a la conservació del lloc de treball i al còmput de l'antiguitat en els casos següents:  
a) Designació o elecció d'un càrrec públic.  
b) El personal que siga elegit per a un càrrec sindical, d'àmbit local o superior, podrà sol·licitar, així mateix, una excedència especial per tot el temps que dure el seu nomenament, amb reincorporació automàtica al seu lloc de treball una vegada finalitze esta.  
  
Article 24. Excedència especial per atenció de fills/filles  
Les persones treballadores tindran dret a un període d'excedència de duració no superior a tres anys per a atendre l'atenció de cada fill/a, tant quan ho siga per naturalesa com per adopció, o en els supòsits de guarda amb finalitats d'adopció o acolliment permanent, a comptar de la data de naixement o, si és el cas, de la resolució judicial o administrativa.  
  
També tindran dret a un període d'excedència, de duració no superior a dos anys, les persones treballadores per a atendre l'atenció d'un o una familiar fins al segon grau de consanguinitat o afinitat que, per raons d'edat, accident, malaltia o discapacitat no puga valdre's per si mateix/a i no exercisca una activitat retribuïda.  
L'excedència que preveu el present article, el període de duració de la qual podrà gaudir-se de manera fraccionada, constituïx un dret individual de les persones treballadores, hòmens o dones. No obstant això, si dos o més persones treballadores de la mateixa empresa generen este dret pel mateix subjecte causant, la persona empresària podrà limitar-ne l'exercici simultani per raons justificades de funcionament de l'empresa.  
Quan un nou subjecte causant done dret a un nou període d'excedència, l'inici d'esta donarà fi al que, si és el cas, s'estiga gaudint.  
  
El període en què la persona treballadora estiga en situació d'excedència conformement al que establix este article serà computable a l'efecte d'antiguitat i la persona treballadora tindrà dret a assistir a cursos de formació professional, a la participació dels quals haurà de ser convocada per la persona empresària, especialment en ocasió de la seua reincorporació. Durant el primer any tindrà dret a la reserva del seu lloc de treball. Transcorregut este termini, la reserva quedarà referida a un lloc de treball del mateix grup professional o una categoria equivalent.  
  
No obstant això, quan la persona treballadora forme part d'una família que tinga reconeguda la condició de família nombrosa, la reserva del seu lloc de treball s'estendrà fins a un màxim de quinze mesos quan es tracte d'una família nombrosa de categoria general, i fins a un màxim de díhuit mesos si es tracta de categoria especial. Quan la persona exercisca este dret amb la mateixa duració i règim que l'altre progenitor/a, la reserva de lloc de treball s'estendrà fins a un màxim de díhuit mesos.  
  
Article 25. Violència de gènere, violències sexuals i terrorisme  
1. Les persones treballadores que tinguen la consideració de víctima de violència de gènere, de violències sexuals o de terrorisme tindran dret, per a fer efectiva la seua protecció o el seu dret a l'assistència social integral, a la reducció de la jornada de treball amb disminució proporcional del salari o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa. També tindran dret a fer el seu treball totalment o parcialment a distància o a deixar de fer-lo si este és el sistema establit, sempre que en els dos casos esta modalitat de prestació de servicis siga compatible amb el lloc i les funcions desenvolupades per la persona.  
  
Estos drets es podran exercitar en els termes que per a estos supòsits concrets s'establisquen en els acords entre l'empresa i la representació legal de les persones treballadores o conformement a l'acord entre l'empresa i les persones treballadores afectades. En defecte d'això, la concreció d'estos drets correspondrà a estes, i seran aplicables les regles establides en l'article 21.4 d'este conveni, incloent-hi les relatives a la resolució de discrepàncies.  
2. Les persones treballadores que tinguen la consideració de víctimes de violència de gènere, de víctimes del terrorisme o de víctimes de violències sexuals que es vegen obligades a abandonar el lloc de treball en la localitat on presten els servicis, per a fer efectiva la seua protecció o el seu dret a l'assistència social integral, tindran dret preferent a ocupar un altre lloc de treball, del mateix grup professional o una categoria equivalent, que l'empresa tinga vacant en qualsevol altre dels seus centres de treball.  
En estos casos l'empresa estarà obligada a comunicar a les persones treballadores les vacants que hi haja en el moment en qüestió o les que es puguen produir en el futur.  
El trasllat o el canvi de centre de treball tindrà una duració inicial d'entre sis i dotze mesos, durant els quals l'empresa tindrà l'obligació de reservar el lloc de treball que anteriorment ocupaven les persones treballadores.  
Acabat este període, les persones treballadores podran optar entre tornar al seu lloc de treball anterior, continuar en el nou, cas en què decaurà l'obligació de reserva, o l'extinció del seu contracte, percebran una indemnització de vint dies de salari per any de servici, i es prorratejaran per mesos els períodes de temps inferiors a un any i amb un màxim de dotze mensualitats.  
3. La treballadora víctima de violència de gènere o de violència sexual podrà suspendre, unilateralment, el contracte amb dret a reserva del lloc de treball. Esta suspensió tindrà una duració inicial que no podrà excedir sis mesos, llevat que de les actuacions de tutela judicial resulte que l'efectivitat del dret de protecció de la víctima requerix la continuïtat de la suspensió. En este cas, el jutge o jutgessa podrà prorrogar la suspensió per períodes de tres mesos, amb un màxim de díhuit mesos.  
  
  
CAPÍTOL VII  
  
Article 26. Roba de treball  
Les empreses proveiran amb caràcter obligatori gratuït el personal que pel seu treball ho necessite amb dos uniformes (roba i calçat) per any i mitjans de protecció personal a tot el personal. El personal estarà obligat a usar, durant la realització del treball, la roba facilitada per l'empresa, així com a cuidar-la.  
Quan quede extingida la relació laboral, la persona treballadora retornarà la roba a l'empresa.  
Així mateix, esta roba no s'utilitzarà fora del centre de treball si no és per a executar tasques encomanades per l'empresa.  
  
CAPÍTOL VIII  
  
Article 27. Drets sindicals  
1. Els comités d'empresa i els delegats/ades de personal tindran, entre altres, els següents drets i les funcions:  
a) Ser informats de totes les sancions imposades en el seu centre de treball per faltes lleus, greus i molt greus.  
b) Conéixer, trimestralment almenys, les estadístiques sobre l'índex d'absentisme i les causes, els accidents de treball i malalties professionals i les seues conseqüències, els índexs de sinistralitat, els estudis periòdics o especials del medi ambient laboral i els mecanismes de prevenció que s'utilitzen.  
c) De vigilància en el compliment de les normes vigents en matèria laboral, de seguretat social i d'ocupació, així com de la resta dels pactes, les condicions i els usos d'empresa en vigor, i formular, si és el cas, les accions legals oportunes davant l'empresari/ària i els organismes o els tribunals competents.  
d) De vigilància i control de les condicions de seguretat i salut en el desenvolupament del treball en l'empresa, amb les particularitats previstes en este orde per l'article 19 de l'Estatut dels Treballadors.  
2. Garanties de la representació del personal  
A més de les garanties que preveuen els apartats a, b, c i d de l'article 68 de l'Estatut dels Treballadors, la representació del personal, no les persones membres de les seccions sindicals, disposaran d'un crèdit d'hores mensuals retribuïdes d'acord amb l'escala següent:  
  
De 0 a 25 les persones treballadores: 15 hores.  
De 26 a 50 les persones treballadores: 20 hores.  
De 51 a 100 les persones treballadores: 25 hores.  
La utilització del crèdit tindrà dedicació preferent, amb l'única limitació de l'obligació de comunicar-ne prèviament l'inici en els termes que preveu l'article 20.g d'este conveni, amb una antelació mínima de 48 hores i també la incorporació al treball en el moment que es produïsca.  
El crèdit d'hores mensuals retribuïdes per a les persones representants podrà acumular-se en un o diversos delegats/ades, sempre que el/la representant cedent no tinga suspesa la seua relació laboral per alguna de les causes establides en l'Estatut dels Treballadors. L'acumulació del crèdit haurà de comunicar-se a l'empresa amb una antelació d'un mes. El mateix termini haurà d'observar-se en el cas que el crèdit es retorne a la persona titular d'este.  
  
Així mateix, es facilitaran taulers d'anuncis perquè, sota la responsabilitat de la representació del personal, s'hi col·loquen els avisos i les comunicacions que calga efectuar i es consideren pertinents. Els taulers esmentats es distribuiran en els punts i els llocs visibles per a permetre que la informació arribe fàcilment a les persones treballadores.  
  
3. Assemblees  
Es regulen pel que disposen els articles 77 i següents de l'Estatut dels Treballadors.  
4. Meses negociadores  
A la representació electa del personal que participa en les comissions paritària o negociadora del conveni, se li concediran permisos retribuïts amb la finalitat de facilitar-li la labor negociadora i durant el transcurs de les negociacions esmentades.  
  
CAPÍTOL IX  
  
Article 28. Règim disciplinari  
El personal podrà ser sancionat per les empreses, en virtut d'incompliments laborals, d'acord amb la graduació de faltes i sancions següents:  
a) Faltes lleus  
1. L'abandó del servici sense causa justificada, encara que siga per un temps breu, sempre que els perjuís que origine a l'empresa, a les persones usuàries i/o al personal laboral no constituïsquen una falta greu o molt greu.  
2. El retard i la negligència en el compliment de les seues funcions, així com la utilització indeguda dels locals, els materials o els documents de l'empresa, llevat que, per la seua gravetat manifesta, constituïsca una falta greu.  
3. L'absència de comunicació amb l'antelació deguda de la falta d'assistència al treball per causes mèdiques o altres justificades, llevat que es prove la impossibilitat de fer-ho.  
4. Les faltes repetides i injustificades de puntualitat que suposen un 10 % o més del total de dies treballats en un període de 30 dies naturals, sempre que no constituïsca una falta greu o molt greu.  
5. No comunicar en un termini de 24 hores següents a l'absència els motius que van justificar la falta al treball.  
6. No comunicar a l'empresa els canvis de domicili o telèfon en el moment que es produïsquen.  
7. Mantindre discussions i/o altercats amb altres companys o companyes al centre de treball.  
8. Usar el telèfon mòbil en el seu lloc i torn de treball.  
b) Faltes greus.  
1. El retard i la negligència en el compliment de les seues funcions, així com la utilització indeguda dels locals, els mitjans, els materials o els documents de l'empresa, de gravetat manifesta.  
2. L'incompliment de les mesures de seguretat i protecció establides per l'empresa, llevat que constituïsca una falta molt greu.  
3. L'abandó del lloc de treball sense causa justificada que, pels perjuís que origine a l'empresa, a les persones usuàries i/o al personal laboral no constituïsca una falta molt greu.  
4. La falta d'assistència al lloc de treball sense causa justificada.  
5. Les faltes repetides i injustificades de puntualitat que suposen un 20 % o més del total de dies treballats en un període de 30 dies naturals, sempre que no constituïsca una falta molt greu.  
6. Simular una malaltia i/o un accident.  
7. Negativa a assistir a un curs de formació impartit a instàncies de l'empresa, qualsevol que siga el seu contingut o duració, sempre que siga obligatori segons la legislació vigent.  
8. Discussions públiques amb els companys o companyes de treball al centre que puguen ferir la sensibilitat de les persones usuàries.  
9. L'ús de temps, uniformes, materials o mitjans de l'empresa per a qüestions alienes o en benefici propi.  
10. Fumar o consumir alcohol i altres drogues durant la prestació del servici.  
11. La reincidència en la comissió d'una falta lleu, encara que siga de naturalesa diferent, dins d'un període de 90 dies naturals, sempre que es produïsca una sanció per eixe motiu.  
c) Faltes molt greus.  
1. Donar a conéixer el procés patològic i/o la intimitat de la persona resident.  
2. El frau, la deslleialtat i l'abús de confiança en les gestions encomanades i qualsevol conducta constitutiva de delicte dolós.  
3. La falta d'assistència al treball no justificada durant tres o més dies en un període de 30 dies naturals.  
4. Les faltes repetides i injustificades de puntualitat que suposen un 33 % o més del total de dies treballats en un període de 30 dies naturals.  
  
5. Els maltractaments de paraula, obra, psíquics i morals, infligits a les persones usuàries, els companys o companyes de treball de qualsevol lloc, així com als o les familiars i acompanyants o a qualsevol altra persona que es relacione amb l'empresa.  
6. L'obtenció de beneficis econòmics o en espècie dels usuaris i usuàries del centre.  
7. Apropiar-se d'objectes, documents, material, etc., dels usuaris i usuàries, del centre o del personal.  
8. L'assetjament sexual, laboral i/o moral.  
9. Posar una altra persona a realitzar els servicis sense autorització de l'empresa.  
10. La negligència en la preparació i/o l'administració de la medicació, així com qualsevol altra negligència que puga repercutir negativament en la salut o integritat dels usuaris i les usuàries.  
11. La competència deslleial, en el sentit de promoure, induir o suggerir a familiars el canvi de residència, així com la derivació de residents al propi domicili del personal o de particulars i igualment revelar dades personals de residents o familiars a terceres persones.  
  
12. Fer treballs per compte propi o d'altri estant en situació d'incapacitat temporal, així com realitzar manipulacions o falsedats per a prolongar esta incapacitat.  
13. La falta de disciplina en el treball.  
14. L'incompliment o l'abandó de les normes i mesures establides de seguretat i salut en el treball, quan d'estos puguen derivar-se riscos per a la salut i la integritat de si mateix/a, els companys o companyes o els usuaris o usuàries, així com quan d'estos puga derivar-se perill d'avaries en les instal·lacions del centre.  
15. L'abús d'autoritat en l'acompliment de les seues funcions.  
16. Violar el secret de correspondència dels usuaris i usuàries, personal laboral o de l'empresa, o de qualsevol tipus de document dirigit a esta.  
17. Embriaguesa i/o drogoaddicció manifestada en el lloc de treball.  
  
18. La reincidència en la comissió d'una falta greu, encara que siga de naturalesa diferent, dins d'un període de 180 dies naturals, sempre que es produïsca sanció per eixe motiu.  
d) Altres.  
L'incompliment del que es disposa en procediments d'actuació continguts en documents com ara programes de compliment normatiu, codis de conducta, manuals de bones pràctiques, etc., es podrà tipificar com a falta d'acord amb la gravetat de l'incompliment i les seues conseqüències.  
e) Sancions.  
Les sancions que podran imposar-se, en funció de la qualificació de les faltes, seran les següents:  
1. Per faltes lleus:  
- Amonestació per escrit.  
- Suspensió d'ocupació i sou d'un a tres dies.  
2. Per faltes greus:  
- Suspensió d'ocupació i sou de quatre a quinze dies.  
3. Per faltes molt greus:  
- Suspensió d'ocupació i sou de setze a trenta dies.  
- Acomiadament.  
  
Article 29. Tramitació i prescripció  
1. Les sancions greus i molt greus es comunicaran motivadament i per escrit a la persona interessada perquè en prenga coneixement i efectes oportuns, i es notificarà al comité d'empresa o als delegats/ades de personal.  
És absolutament indispensable la tramitació d'expedient contradictori per a la imposició de sancions, qualsevol que siga la seua gravetat, a la persona membre del comité d'empresa o delegat/ada de personal, tant si estan en actiu dels seus càrrecs com si encara estan en el període reglamentari de garanties. En este expedient contradictori seran oïts, a més de la persona interessada, el comité d'empresa o la resta de delegats/ades de personal.  
2. Les faltes lleus prescriuran al cap de deu dies; les greus, al cap de vint dies, i les molt greus, al cap de seixanta dies a partir de la data en què l'empresa haja tingut coneixement de la comissió i, en tot cas, al cap de sis mesos d'haver-se comés.  
  
CAPÍTOL X  
  
Article 30. Comissió paritària  
1. En compliment del que establix l'article 85.2.e de l'Estatut dels Treballadors, s'acorda crear la comissió paritària de vigilància, interpretació, mediació i arbitratge del conveni.  
2. Composició. La comissió paritària estarà integrada per sis vocals entre les persones firmants del present conveni, amb la representativitat equivalent i determinada en la constitució de la mesa de negociació del present conveni, repartits al 50 per 100 entre la part empresarial i la part social, de la manera següent:  
a) Tres vocals designats per la part empresarial.  
b) Tres vocals designats per la part social.  
Cada part podrà designar tants suplents com vocals té en la comissió.  
A les reunions de la comissió podran assistir els assessors/ores que les parts consideren necessaris, amb veu, però sense dret a vot.  
3. Funcions. Són funcions de la comissió paritària:  
a) La vigilància del compliment dels pactes en el conveni.  
b) La interpretació d'aquelles clàusules del conveni sobre les quals puguen sorgir discrepàncies, fins i tot en la seua aplicació.  
c) L'obtenció d'acords sobre totes les matèries no regulades en el present conveni i que, a criteri de les parts presents en la comissió, siga necessari incorporar al text d'este per a adaptar-lo millor a la realitat laboral existent a cada moment.  
d) Exercir funcions de mediació i arbitratge en les qüestions sotmeses per les parts a la seua consideració.  
4. Serà preceptiu sotmetre a la comissió paritària tots els problemes, les discrepàncies o els conflictes puguen sorgir de l'aplicació o la interpretació del conveni, amb caràcter previ al plantejament dels diferents supòsits davant de l'autoritat o jurisdicció laborals competents. La comissió paritària haurà de resoldre en el termini màxim de 45 dies des de la presentació de la situació.  
  
DISPOSICIONS ADDICIONALS  
  
Primera. Drets ad personam  
Es respectaran com a drets adquirits les condicions de jornada, les vacacions i les retribucions més beneficioses que estigueren gaudint les persones treballadores abans de l'entrada en vigor d'este conveni i es conservaran com a dret ad personam, i no seran absorbibles ni compensables.  
  
Segona. Igualtat d'hòmens i dones  
D'acord amb l'article 14 de la Constitució, en connexió amb la Declaració Universal dels Drets Humans de 19 de desembre de 1948, recollida, així mateix, en l'article 17 de l'Estatut dels Treballadors, qualsevol activitat laboral o actuació en este àmbit estarà presidida pel respecte més exquisit a la igualtat de tracte i d'oportunitats entre hòmens i dones, i estos comportaments s'adequaran al que preveuen les lleis orgàniques 1/2004, de 28 de desembre, de mesures de protecció integral contra la violència de gènere, i 3/2007, de 22 de març, per a la igualtat efectiva de dones i hòmens, que este conveni fa seues.  
  
Tercera. Participació  
En el cas que, durant la vigència d'este conveni, alguna de les administracions incremente les subvencions als centres o les empreses durant qualsevol dels exercicis, les empreses es comprometen al fet que es destine el 40 % de les subvencions esmentades, a excepció de les quantitats aplicades a l'increment obligatori de plantilles per este motiu, amb un màxim de 48 euros mensuals lineals per a cada una de les categories professionals.  
  
  
DISPOSICIÓ TRANSITÒRIA  
  
Única. Endarreriments  
El termini per a abonar endarreriments de conveni serà de tres mesos des de la publicació del present text en el Diari Oficial de la Generalitat Valenciana.  
ANNEX II  
Definició de llocs  
  
El personal afectat pel present conveni es classificarà per raó de la seua dedicació professional, sense que això supose l'obligació de tindre'ls proveïts tots ells, en els següents grups i categories:  
  
1. Director/a  
Serà la persona responsable del bon funcionament del centre.  
Dirigirà els equips de treball.  
Realitzarà i/o supervisarà els torns i les plantilles de personal, així com la contractació i la incorporació de noves persones treballadores.  
  
Vetlarà pel benestar de les persones usuàries del centre.  
S'assegurarà del compliment dels requisits legals i reglamentaris.  
  
Establirà la política de qualitat i els objectius per a aconseguir-la.  
Coordinarà i gestionarà la compra de subministraments i assegurarà la disponibilitat dels recursos.  
Prendrà les decisions administratives necessàries.  
Serà la persona responsable de confeccionar i supervisar el projecte global d'intervenció social del centre, dels plans individualitzats de rehabilitació (PIR) de la persona usuària i de la memòria anual d'activitats del centre, i de coordinar la resta del personal que intervé en cada una de les àrees.  
A més, realitzarà totes les activitats no especificades anteriorment que se li demanen des de la gerència i que tinguen relació amb les seues funcions i competències.  
  
2. Psicòleg/psicòloga  
Organitzarà i planificarà la seua àrea amb la supervisió del director/a del centre.  
Elaborarà els programes de rehabilitació individuals i grupals de la seua àrea ien durà a terme el seguiment, l'avaluació i la valoració.  
Elaborarà els informes de totes les persones usuàries, semestralment i/o quan se li requerisquen.  
Realitzarà i coordinarà activitats rehabilitadores.  
Registrarà i mantindrà actualitzat el seguiment de les seues actuacions i confeccionarà i durà a terme el manteniment dels registres corresponents.  
A més, realitzarà totes les activitats no especificades anteriorment que se li demanen des de la direcció i que tinguen relació amb les seues funcions i competències.  
  
3. Metge  
Elaborarà, coordinarà i supervisarà programes preventius i assistencials.  
Durà a terme estudis-diagnòstics individuals.  
Realitzarà informes, certificats o documents anàlegs de caràcter mèdic i portarà el seguiment de la salut dels usuaris i usuàries del centre.  
  
Participarà en els programes de salut, desenvolupant l'orientació mèdica específica.  
Registrarà i mantindrà actualitzat el seguiment de les seues actuacions i confeccionarà i durà a terme el manteniment dels registres corresponents.  
A més, realitzarà totes les activitats no especificades anteriorment que se li demanen des de la direcció i que tinguen relació amb les seues funcions i competències.  
  
4. Infermer/a  
Exercirà les funcions sanitàries pròpies de la seua especialitat com ara: atencions, extraccions de sang, injectables i vacunes; controls de glucèmies, insulines, tensió arterial, constants vitals, pesos i dietes; col·locació de sondes, ènemes i tractaments tòpics.  
Serà la persona responsable de les comandes de medicació, de la seua preparació i la seua dispensació.  
Organitzarà i planificarà la seua àrea amb la supervisió del director/a del centre.  
Elaborarà els programes de rehabilitació individuals i grupals de la seua àrea i en durà a terme el seguiment, l'avaluació i la valoració.  
Elaborarà els informes de tots els usuaris i usuàries, semestralment i/o quan se li requerisquen.  
Realitzarà i coordinarà activitats rehabilitadores.  
Registrarà i mantindrà actualitzat el seguiment de les seues actuacions i confeccionarà i durà a terme el manteniment dels registres corresponents.  
En cas necessari, ajudarà, supervisarà i/o coordinarà altres professionals en la bona execució dels protocols del centre.  
En coordinació amb la direcció del centre i la cuina, es responsabilitzarà del servici òptim de menjador, la seua bona distribució, el control de règims, les necessitats especials i la supervisió de la ingesta.  
A més, realitzarà totes les activitats no especificades anteriorment que se li demanen des de la direcció i que tinguen relació amb les seues funcions i competències.  
  
5. Treballador/a social  
Assessorarà les persones usuàries i les seues famílies en matèria social, i les informarà i les orientarà en la cerca de recursos i en les seues gestions.  
Organitzarà i planificarà la seua àrea amb la supervisió del director/a del centre.  
Elaborarà els programes de rehabilitació individuals i grupals de la seua àrea i en durà a terme el seguiment, l'avaluació i la valoració.  
Elaborarà els informes de tots els usuaris i usuàries, semestralment i/o quan se li requerisquen.  
Realitzarà i coordinarà activitats rehabilitadores.  
Registrarà i mantindrà actualitzat el seguiment de les seues actuacions i confeccionarà i durà a terme el manteniment dels registres corresponents.  
En cas necessari, ajudarà, supervisarà i/o coordinarà altres professionals en la bona execució dels protocols del centre.  
A més, realitzarà totes les activitats no especificades anteriorment que se li demanen des de la direcció i que tinguen relació amb les seues funcions i competències.  
  
6. Terapeuta ocupacional  
Organitzarà i planificarà la seua àrea sota la supervisió del psicòleg.  
Desenvoluparà els programes de rehabilitació individuals i grupals de la seua àrea i en durà a terme el seguiment, l'avaluació i la valoració.  
Elaborarà els informes de tots els usuaris i usuàries, semestralment i/o quan se li requerisquen.  
Realitzarà i coordinarà activitats rehabilitadores.  
Registrarà i mantindrà actualitzat el seguiment de les seues actuacions i confeccionarà i durà a terme el manteniment dels registres corresponents.  
A més, realitzarà totes les activitats no especificades anteriorment que se li demanen des de la direcció i que tinguen relació amb les seues funcions i competències.  
  
7. Tècnic/a en integració social (TIS)  
Organitzarà i planificarà la seua àrea sota la supervisió del o la terapeuta ocupacional o superior immediat.  
Avaluarà les aptituds i el nivell de desplegament dels programes.  
Participarà en el desplegament de programes de tractament i realitzarà el seguiment i l'avaluació dels tractaments aplicats.  
S'ocuparà de la inserció, l'adaptació, el seguiment i el manteniment de la persona amb discapacitat en l'ocupació ordinària.  
Elaborarà punts concrets de la programació que tinguen relació amb la seua especialitat.  
Aplicarà, amb la supervisió del personal tècnic immediat superior, els programes d'aprenentatge d'hàbits d'autonomia personal, rehabilitació d'habilitats socials i laborals i educatives, recreatives i culturals.  
  
Participarà en els programes d'atenció social i familiar conjuntament amb l'equip multidisciplinari desenvolupant el tractament específic.  
Col·laborarà en les matèries de la seua competència en els programes del centre.  
Registrarà i mantindrà actualitzat el seguiment de les seues actuacions i confeccionarà i durà a terme el manteniment dels registres corresponents.  
En cas necessari, donarà suport a la resta de professionals en l'execució de protocols del centre.  
Participarà en l'elaboració i l'execució dels programes, els registres i l'avaluació corresponent als usuaris i usuàries del seu grup.  
En coordinació amb el departament de cuina, es responsabilitzarà de la bona marxa del servici de menjador, la distribució de menjars, el control de règims, els servicis especials i el muntatge, la neteja i la retirada del servici.  
Quan hi haja un contracte de servicis externs, controlarà el bon funcionament dels servicis contractats, i posarà en coneixement de la direcció les anomalies detectades.  
En coordinació amb el director/a, portarà el control del bon estat dels aliments que les i els residents tinguen a les habitacions.  
A més, realitzarà totes les activitats no especificades anteriorment que se li demanen i que tinguen relació amb les seues funcions i competències.  
  
8. Monitor/a  
Organitzarà i planificarà la seua àrea sota la supervisió del o la terapeuta ocupacional o superior immediat.  
Serà responsable d'un grup d'usuaris o usuàries, especialment en l'aplicació dels programes d'autonomia personal i integració social, en col·laboració amb la resta de l'equip tècnic.  
Serà responsable de les activitats bàsiques i instrumentals de la vida diària dins i fora del centre.  
Participarà en l'elaboració i l'execució dels programes, els registres i l'avaluació corresponent a les persones usuàries del centre.  
Estarà al capdavant de determinats tallers i s'encarregarà d'elaborar, aplicar i supervisar els programes d'atenció social i familiar conjuntament amb l'equip multidisciplinari desenvolupant el tractament específic.  
Col·laborarà en les matèries de la seua competència en els programes del centre.  
Elaborarà punts concrets de la programació que tinguen relació amb la seua comesa.  
Ajudarà el psicòleg o psicòloga en les pautes o els programes elaborats per este.  
Registrarà i mantindrà actualitzat el seguiment de les seues actuacions i confeccionarà i durà a terme el manteniment dels registres corresponents.  
En cas necessari, donarà suport a la resta de professionals en l'execució de protocols del centre.  
En coordinació amb el departament de cuina, es responsabilitzarà de la bona marxa del servici de menjador, la distribució de menjars, el control de règims, els servicis especials i el muntatge, la neteja i la retirada del servici.  
Portarà el control del bon estat dels aliments que les i els residents tinguen a les habitacions.  
Quan hi haja un contracte de servicis externs, controlarà el bon funcionament dels servicis contractats, i posarà en coneixement de la direcció les anomalies detectades.  
En coordinació amb el director/a, portarà el control del bon estat dels aliments que les i els residents tinguen a les habitacions.  
A més, realitzarà totes les activitats no especificades anteriorment que se li demanen i que tinguen relació amb les seues funcions i competències.  
  
9. Cuidador/a   
Prestarà servicis complementaris per a l'assistència i l'atenció de les persones amb discapacitat, mantindrà l'orde i l'execució de les activitats en tots els actes del dia i de la nit i col·laborarà en programes d'adquisició d'hàbits i, fins i tot, de modificació de conducta.  
  
Aplicarà, amb la supervisió del personal tècnic immediat superior, els programes d'aprenentatge d'hàbits d'autonomia, d'habilitats socials i activitats rehabilitadores.  
Subministrarà els suports que les persones usuàries necessiten en activitats de neteja personal, habitacions, atencions higièniques, alimentació, presa i administració de medicació i controls auxiliars d'esta, oci i temps lliure, excursions, campaments, atenció de rutes i altres funcions assistencials i d'integració que se li encomanen.  
  
Registrarà i mantindrà actualitzat el seguiment de les seues actuacions i confeccionarà i durà a terme el manteniment dels registres corresponents.  
En coordinació amb el departament de cuina, es responsabilitzarà de la bona marxa del servici de menjador, la distribució de menjars, el control de règims, els servicis especials i el muntatge, la neteja i la retirada del servici.  
En coordinació amb el director/a, portarà el control del bon estat dels aliments que les i els residents tinguen a les habitacions.  
Quan hi haja un contracte de servicis externs, controlarà el bon funcionament dels servicis contractats, i posarà en coneixement de la direcció les anomalies detectades.  
En cas necessari, donarà suport a la resta de professionals en l'execució de protocols del centre.  
A més, realitzarà totes les activitats no especificades anteriorment que se li demanen i que tinguen relació amb les seues funcions i competències.  
  
10. Zelador/a de nit  
Procurarà que les persones usuàries respecten els horaris de descans nocturn, i per a això farà les rondes establides i verificarà que cada usuari o usuària estiga a la seua habitació.  
Impedirà que les persones residents facen mal ús del material i les instal·lacions.  
Controlarà l'entrada i eixida dels usuaris i usuàries.  
Ensenyarà, si és necessari, a usar bé les instal·lacions.  
En cas d'agitació d'un usuari o usuària, aplicarà el protocol d'intervenció.  
Ajudarà a llavar els malalts i malaltes, i procurarà fer-ho amb cura.  
  
Prestarà ajuda als usuaris i usuàries que en requerisquen per a les activitats de la vida diària.  
Retirarà de la zona d'habitacions i lliurarà a la bugaderia la roba dels usuaris i usuàries i arreplegarà papereres i cistells de deixalles.  
Conservarà i vigilarà el material i els estris del centre.  
Transportarà i col·locarà el mobiliari del centre en els llocs destinats per a usar-lo.  
Donarà compte als seus superiors de qualsevol anomalia en la conservació de l'edifici o el material.  
A més, realitzarà totes les activitats no especificades anteriorment que se li demanen i que tinguen relació amb les seues funcions i competències.  
  
11. Cuiner/a  
Com a responsable del departament, s'ocuparà d'organitzar, distribuir i coordinar tot el personal adscrit a la cuina, així com d'elaborar i condimentar els menjars, amb subjecció al menú i als règims alimentaris que proposarà per a la seua aprovació a la direcció del centre i supervisió del departament mèdic.  
Realitzarà totes les funcions que, sense especificar, estiguen d'acord amb el seu lloc de treball i qualificació professional.  
Supervisarà i mantindrà, en perfectes condicions de neteja i funcionament, la maquinària i els utensilis propis del departament, com ara safates, forns, fregidora, extractors, filtres, talladores, olles, etc.  
  
A més, realitzarà totes les activitats no especificades anteriorment que se li demanen i que tinguen relació amb les seues funcions i competències.  
  
12. Auxiliar de manteniment  
S'encarregarà del manteniment de totes les instal·lacions del centre, el realitzarà directament i s'encarregarà de la seua execució pels servicis tècnics externs.  
Realitzarà per si o pels servicis tècnics externs les operacions definides en els reglaments de les instal·lacions o en les instruccions tècniques que les desenvolupen i es responsabilitzarà que els valors corresponents dels diferents paràmetres es mantinguen dins dels límits exigits a estos.  
  
Realitzarà totes les funcions que tinguen assenyalades els auxiliars de manteniment, realització i compliment de les ordes que li done l'empresa i de rebre els comunicats d'avaries dels respectius.  
Quan hi haja un contracte de servicis externs, controlarà el bon funcionament dels servicis contractats, i posarà en coneixement de la direcció les anomalies detectades.  
A més, realitzarà totes les activitats no especificades anteriorment que se li demanen i que tinguen relació amb les seues funcions i competències.  
  
13. Netejador/a  
Farà les tasques pròpies de la neteja de tot el centre (llits, canvis de roba, finestrals i balcons, mobiliari, sòl i altres superfícies, etc.), i procurarà ocasionar tan poques molèsties com puga a les persones residents.  
  
A més, realitzarà totes les activitats no especificades anteriorment que se li demanen i que tinguen relació amb les seues funcions i competències.  
  
14. Bugader/a - planxador/a  
Realitzarà les funcions pròpies de llavada i planxada, ús i atenció de la maquinària.  
Tindrà cura de la roba de les persones residents i del centre i donarà la millor utilització als materials.  
Comunicarà al seu superior/a immediat les incidències o les anomalies observades en el desenvolupament de la seua tasca (avaries, deterioracions, desorde manifest, etc.).  
A més, realitzarà totes les activitats no especificades anteriorment que se li demanen i que tinguen relació amb les seues funcions i competències.  
  
15. Ajudant d'oficis diversos  
És el personal les funcions del qual són, sense una especialització concreta, la polivalència de les tasques elementals pròpies del seu nivell.  
A més, realitzarà totes les activitats no especificades anteriorment que se li demanen i que tinguen relació amb les seues funcions i competències.